আয়ুষ
মোরারজি দেশাই জাতীয় যোগ প্রতিষ্ঠানএ ১০০ দিনের কাউন্টডাউন অনুষ্ঠানের সূচনা
নতুন দিল্লি, ১৩ মার্চ, ২০২১
কেন্দ্রীয় যুব বিষয়ক, ক্রীড়া মন্ত্রকের স্বাধীন দায়িত্বপ্রাপ্ত এবং আয়ুষ মন্ত্রকের অতিরিক্ত দায়িত্বপ্রাপ্ত প্রতিমন্ত্রী শ্রী কিরেণ রিজিজু আজ নতুন দিল্লির মোরারজি দেশাই জাতীয় যোগ প্রতিষ্ঠানএ সপ্তম আন্তর্জাতিক যোগ দিবসের প্রাক্কালে ১০০ দিনের কাউন্টডাউন অনুষ্ঠানের সূচনা করেছেন। অনুষ্ঠানে পৌরহিত্য করেন আয়ুষ মন্ত্রকের অতিরিক্ত সচিব শ্রী পি কে পাঠক।
অনুষ্ঠানের শুরুতে মোরারজি দেশাই জাতীয় যোগ প্রতিষ্ঠানের অধিকর্তা ডঃ আই ভি বাসভরাদদী জানান, যোগাভ্যাসের বিষয়ে প্রচার ও বিকাশের জন্য ভারত সরকার একাধিক উদ্যোগ গ্রহণ করেছে। তিনি বলেন, রাষ্ট্রসঙ্ঘের সাধারণ অধিবেশনে ২১ জুন দিনটিকে আন্তর্জাতিক যোগা দিবস হিসেবে ঘোষণা করা হয়েছে। ইউনেস্কো যোগাভ্যাসকে মানবতার এক অদম্য সংস্কৃতিক ঐতিহ্য হিসেবে স্বীকৃতি দিয়েছে এবং যোগাসনকে একটি প্রতিযোগিতামূলক খেলাধুলা হিসেবে ঘোষণা করেছে। এরই অঙ্গ হিসেবে ২০১৪ সাল থেকে যোগাভ্যাসের বিষয়ে প্রচার অভিযান তাৎপর্যপূর্ণভাবে বৃদ্ধি পেয়েছে।
এদিনের অনুষ্ঠানে আয়ুষ মন্ত্রকের অতিরিক্ত সচিব শ্রী পি কে পাঠক মানব শরীরে রোগ প্রতিরোধ ক্ষমতা বৃদ্ধিতে যোগাভ্যাসের গুরুত্বের কথা তুলে ধরেন। তিনি বলেন, কোভিড-১৯ এর মতো রোগ প্রতিরোধের ক্ষেত্রে যোগাভ্যাস উল্লেখযোগ্য ভূমিকা পালন করেছে।
কেন্দ্রীয় প্রতিমন্ত্রী শ্রী রিজিজু বলেন, আন্তর্জাতিক স্তরে যোগের গুরুত্ব ক্রমশই বৃদ্ধি পেয়েছে। তিনি জানান, যোগাভ্যাসের মাধ্যমে কর্ম সংস্থান সৃষ্টির বিপুল সম্ভাবনা রয়েছে। শ্রী রিজিজু বলেন, যোগাসানকে এখন প্রতিযোগিতামূলক খেলাধুলো হিসেবে ঘোষণা করা হয়েছে। অনুষ্ঠানে উপস্থিত তরুণ শিক্ষার্থীদের উদ্দেশ্যে তিনি জানান, অনলাইনের মাধ্যমে যোগাভ্যাসের অনুশীলন ক্রমশই বাড়ছে। এই ক্ষেত্রে তরুণ সম্প্রদায়কে এগিয়ে আসার আহ্বান জানান তিনি। মন্ত্রী আরও বলেন, প্রধানমন্ত্রী শ্রী নরেন্দ্র মোদী যোগাভ্যাসের বিষয়ে নিরন্তর প্রচার চালিয়ে যাচ্ছেন এবং যোগকে জীবনযাত্রার একটি অঙ্গ হিসেবে গ্রহণ করার আহ্বান জানিয়েছেন। এদিনের অনুষ্ঠানে কেন্দ্রীয় প্রতিমন্ত্রী মোরারজি দেশাই জাতীয় যোগ প্রতিষ্ঠানের দ্বিবার্ষিক গবেষণামূলক যোগ বিজ্ঞান বিষয়ক পত্রিকার প্রথম সংস্করণটির সূচনা করেন।
মোরারজি দেশাই জাতীয় যোগ প্রতিষ্ঠানে সপ্তম আন্তর্জাতিক যোগ দিবস উদযাপনের জন্য ১০০ দিনের কাউন্টডাউন অনুষ্ঠানের সূচনা সম্পর্কে বিস্তারিত ব্যাখ্যা দিতে গিয়ে কেন্দ্রীয় প্রতিমন্ত্রী জানান, আয়ুষ মন্ত্রক দেশে যোগ দিবস উদযাপনের জন্য একাধিক উদ্যোগ গ্রহণ করেছে। তিনি বলেন, এবছর ৯ থেকে ১১ এপ্রিল আমেদাবাদ, ইটানগর, নতুন দিল্লিত, ভোপাল, পাঞ্জিম এবং লেহ্- এই ৬টি শহরে তিনদিনের 'যোগ মহোৎসব'-এর আয়োজন করা হয়েছে। সংশ্লিষ্ট রাজ্যগুলিতে বিভিন্ন পক্ষকে সঙ্গে নিয়ে এই মহোৎসবের প্রস্তুতি পর্ব চলছে। ভারত ও বিশ্বজুড়ে যোগের গুরুত্ব বিষয়ে বার্তা ছড়িয়ে দিতে মন্ত্রক একাধিক কর্মসূচি গ্রহণ করেছে বলেও উল্লেখ করেন কেন্দ্রীয় প্রতিমন্ত্রী। তিনি বলেন, করোনার মতো মহামারি প্রতিরোধ করার ক্ষেত্রে এবং শরীরে রোগ প্রতিরোধ ক্ষমতা বৃদ্ধিতে যোগের গুরুত্ব অপরিসীম। তিনি বলেন, আন্তর্জাতিক যোগ দিবস উদযাপনের কাজ পরিচালনার জন্য মন্ত্রক তথ্য প্রযুক্তির ওপর গুরুত্ব দিয়েছে।
যোগাভ্যাসের ওপর গুরুত্ব দিয়ে কেন্দ্রীয় প্রতিমন্ত্রী আরও জানান, যোগ ও ন্যাচারাপাথি ক্ষেত্রে গবেষণার জন্য কেন্দ্রীয় পর্ষদ এ বিষয়ে একাধিক কাজ শুরু করেছে। তিনি বলেন, যোগাভ্যাসের বিষয়ে উৎসাহদান এবং এ ক্ষেত্রে অসামান্য কাজের জন্য প্রতি বছর "প্রধানমন্ত্রী যোগ পুরস্কার" প্রদান করা হয়ে থাকে। এবছরের এপ্রিল মাস পর্যন্ত এক্ষেত্রে MyGov প্ল্যার্টফর্মে মনোনয়ন জমা দেওয়া যাবে। তিনি বলেন, আয়ুষ মন্ত্রক এবং যুব বিষয়ক ও ক্রীড়া মন্ত্রক যোগকে "ফিট ইন্ডিয়া" আন্দোলনের সঙ্গে যুক্ত করে তুলতে নিরন্তর প্রয়াস চালাচ্ছে। এরই অঙ্গ হিসেবে এবছেরর ২১ এপ্রিল দু-মাস ব্যাপী এক প্রচারাভিযানের সূচনা করা হবে বলেও তিনি জানান।